Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta ehdotukseen Euroopan parlamentin ja neuvoston direktiiviksi ravintolisiä koskevan jäsenvaltioiden lainsäädännön lähentämisestä /* SEK/2001/1975 lopull. - COD 2000/0080 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta ehdotukseen Euroopan parlamentin ja neuvoston direktiiviksi ravintolisiä koskevan jäsenvaltioiden lainsäädännön lähentämisestä 1. TAUSTAA Ehdotus Euroopan parlamentille ja neuvostolle (asiak. KOM(2000)222 lopullinen - 2000/0080COD): // 10.5.2000. Talous- ja sosiaalikomitean lausunto: // 19.10.2000. Euroopan parlamentin lausunto ensimmäisessä käsittelyssä: // 14.2.2001. Muutettu ehdotus: // 19.3.2001. Yhteinen kanta: // 3.12.2001. 2. KOMISSION EHDOTUKSEN TARKOITUS Komission ehdotuksen tarkoituksena on varmistaa sekä korkeatasoinen kansanterveyden suojelu että asiaan liittyvien tuotteiden vapaa liikkuvuus, mistä syystä ravintolisien on oltava turvallisia ja niissä on oltava riittävät ja asianmukaiset merkinnät. Ehdotuksen pääkohdat ovat seuraavat: * Direktiivissä määritellään ravintolisät tiivistetyiksi ravintoainelähteiksi ja muiksi ainesosiksi, joilla on ravitsemuksellisia tai fysiologisia vaikutuksia. Siinä annetaan erityissäännöt vitamiineista ja kivennäisaineista. Muista ainesosista olisi annettava erityissäännöt vasta siinä vaiheessa, kun niistä on käytettävissä riittävästi asianmukaista tieteellistä tietoa. * Direktiivissä annetaan sallittujen ainesosien luettelo ravintolisien valmistuksessa käytettävistä vitamiineista ja kivennäisaineista sekä niiden erityismuodoista. * Direktiivissä asetetaan vitamiineille tai kivennäisaineille turvalliset enimmäisrajat asianmukaisen tieteellisen riskinarvioinnin perustella ja sääntelykomiteamenettelyä noudattaen. Lisäksi siinä otetaan huomioon näiden ravintoaineiden saanti tavanomaisesta ja ravintoaineilla täydennetystä ruokavaliosta. Olisi otettava huomioon myös se, että joidenkin vitamiinien ja kivennäisaineiden suurimmat turvalliset raja-arvot (enintään viisinkertaiset) saattavat olla lähellä edellä mainittua saantia koskevia raja-arvoja. * Direktiivissä vahvistetaan asianmukaiset merkitsemistä koskevat säännöt. * Direktiivissä annetaan jäsenvaltioille mahdollisuus vaatia ilmoitus asiaan liittyvien tuotteiden saattamisesta markkinoille ravintolisien valvonnan helpottamiseksi. 3. YHTEISTÄ KANTAA KOSKEVAT KOMMENTIT 3.1. Yhteinen kanta on huolellisesti tasapainoitettu kompromissi erityisesti niiden kriteerien osalta, joiden perusteella asiaan liittyvissä tuotteissa käytettävien vitamiinien ja kivennäisaineiden enimmäismäärät asetetaan. Yhteinen kanta on yhdenmukainen niiden elintarvikelainsäädännön perusperiaatteiden kanssa, joiden mukaan elintarvikkeiden on oltava turvallisia ja asianmukaisesti merkittyjä, jotta kuluttajat voivat tehdä tietoon perustuvan valinnan laajasta turvallisten tuotteiden valikoimasta. 3.2. Komissio on sisällyttänyt muutettuun ehdotukseen ne tarkistukset, jotka Euroopan parlamentti hyväksyi ensimmäisessä käsittelyssä ja jotka komissio itse oli valmis hyväksymään. Nämä tarkistukset on sisällytetty yhteiseen kantaan tavalla, joka tyydyttänee Euroopan parlamenttia. Muutettu ehdotus ja yhteinen kanta eroavat toisistaan ratkaisevasti kolmessa kohdassa: 1) Yhteisessä kannassa ratkaistaan ravintolisissä käytettävien vitamiinien ja kivennäisaineiden enimmäismäärien vahvistamiseen liittyvä ongelma niin, että siinä asetetaan tieteellinen riskinarviointi ja vitamiinien ja kivennäisaineiden saanti muista ravintolähteistä ensisijaisiksi asiaa koskevien tuotteiden turvallisuuden kriteereiksi; lisäksi koko menettelyn aikana otetaan asianmukaisella tavalla huomioon väestön vitamiinien ja kivennäisaineiden saannin vertailuarvot (5 artikla). Komissio on valmis hyväksymään yhteisen kannan, vaikka tämä kohta eroaa parlamentin kannattamasta komission ehdotuksesta - joka koskee vain muutamien ravintoaineiden vertailuarvoja -, koska se edistää ravintolisissä käytettävien vitamiinien ja kivennäisaineiden turvallisten enimmäismäärien vahvistamista. 2) Komissiota pyydetään yhteisen kannan 4 artiklan 8 kohdassa toimittamaan Euroopan parlamentille ja neuvostolle viiden vuoden kuluessa direktiivin voimaantulosta raportti, jossa tarkastellaan, olisiko syytä laatia erityissäännöt myös muista ravintoaineista tai ainesosista, joilla on ravitsemuksellisia tai fysiologisia vaikutuksia; lisäksi komissiota pyydetään esittämään ehdotuksia asianmukaisiksi lainsäädäntötoimiksi. Komissio on valmis hyväksymään pyynnön tällaisen raportin toimittamisesta määräajassa, jos se säilyttää aloiteoikeuden ehdottaa asianmukaisia toimia. 3) Yhteisen kannan 4 artiklan 6 kohta on uusi. Siinä säädetään siirtymäkaudesta, jonka aikana vitamiineja, kivennäisaineita ja niiden erityismuotoja, jotka eivät sisälly liitteisiin mutta joita sisältyy joissakin jäsenvaltioissa kaupan pidettäviin ravintolisiin, saa edelleen käyttää, kunnes elintarvikealan tiedekomitea arvioi ne ja kunnes ne mahdollisesti sisällytetään liitteeseen. Uusi kohta lisättiin sellaisen Euroopan parlamentin tarkistuksen hyväksymiseksi, jota ei voitu hyväksyä alkuperäisessä muodossa. Komissio kannattaa tätä uutta näkökantaa. 4. PÄÄTELMÄT Komissio kannattaa 3.12.2001 hyväksyttyä neuvoston yhteistä kantaa edellä mainituista syistä.